text: Minerva
  
  publiceret: 2023-08-22 10:15:11+02:00
  Minerva, (af usikker opr., måske etruskisk), romersk gudinde, der dyrkedes som håndværkernes beskytter og sammen med Jupiter og Juno udgjorde de tre vigtigste guder på Capitol.
  Som de fleste andre italiske guder har Minerva ingen selvstændig mytologi, men ved identifikationen med den græske Athena har Minerva tidligt overtaget hendes områder, fx som bystatens og visdommens beskytter. Hun afbildes derfor som Athena med rustning og ægide, ugle og oliventræ, senere også som Victoria, den personificerede sejr. Minerva kendes som bygudinde for den sabinske by Orvinium, men meget tidligt må hun være kommet til Rom. Her fik hun sit første tempel på Aventinerhøjen, hvor hun hele oldtiden igennem blev dyrket som gudinde for håndværkere, skuespillere og undervisning.